b"\n_START_ARTICLE_\nOko (glasbena skupina)\n_START_SECTION_\nObdobje pred za\xc4\x8detkom delovanja\n_START_PARAGRAPH_\nPavel Kavec se je leta 1966 pridru\xc5\xbeil skupini Ro\xc5\xbe'ce, s katero se je udele\xc5\xbeil Gitarijade v Zagrebu. Navdu\xc5\xa1en nad glasbo Jimija Hendrixa, je Kavec leto zatem ustanovil rockovski trio Yeti Experience, pri katerem sta igrala \xc5\xa1e basist Miran Buli\xc4\x8d - Mi\xc4\x8d (mlaj\xc5\xa1i brat radijca Dragana Buli\xc4\x8da) in bobnar Borut Sede. Yeti Experience so bili prvi rockovski trio v Sloveniji. Leta 1971 je Kavec sprejel vabilo skupine Skarabeji, ki se je navdu\xc5\xa1evala nad skupino Deep Purple, in postal njihov \xc4\x8dlan, kmalu pa je Kavec iz skupine ustvaril trio, ki sta ga poleg njega sestavljala \xc5\xa1e Miro Tomassini (bas) in Milan Olas (bobni).\n_START_SECTION_\nKariera\n_START_PARAGRAPH_\nLeta 1972 je Kavec nato osnoval zasedbo Oko. Ime zanjo je prispeval Janez Bon\xc4\x8dina - Ben\xc4\x8d. Prvo zasedbo so sestavljali Kavec (kitara in vokal), nekdanji basist skupine Boomerang Miro Tomassini in bobnar Jani Tutta. Sprva so izvajali predvsem hard rock, s\xc4\x8dasoma pa so zvoku dodajali elemente jazz rocka, ki je bil v tistem \xc4\x8dasu precej popularen. Glasbeno so kmalu dosegli nivo \xc5\xa1tevilnih takrat popularnih jugoslovanskih glasbenih skupin, kot so bile Indexi, YU Grupa, Smak, Nirvana, Pop ma\xc5\xa1ina, Had in kasneje tudi Bijelo dugme. Trio je v prvotni zasedbi obstajal eno leto, ko je Janija Tutto na bobnih zamenjal Dragan Gaji\xc4\x87 - Gajo. V svojem drugem obdobju, je skupina za\xc4\x8dela igrati \xc5\xa1e tr\xc5\xa1i rock, ki je baziral na bluesu, na Kav\xc4\x8devo igranje kitare pa je v veliki meri vplival Jimi Hendrix. Skupinin repertoar je v tem obdobju vseboval rockovske klasike kot so \xc2\xbbJumpin' Jack Flash\xc2\xab\xc2\xa0in \xc2\xbbBrown Sugar\xc2\xab\xc2\xa0 (The Rolling Stones), \xc2\xbbDay Tripper\xc2\xab\xc2\xa0(The Beatles), \xc2\xbbJohnny B. Goode\xc2\xab\xc2\xa0(Chuck Berry), itd. Ta zasedba je ustvarila tudi prve posnetke na Radiu Ljubljana._NEWLINE_Leta 1975 sta Tomassini in Gaji\xc4\x87 zapustila Oko in se pridru\xc5\xbeila skupini Jutro. Kavec je tako sestavil tretjo zasedbo skupine, \xc4\x8dlana katere sta postala basist Franjo Martinec in bobnar Tone Dimnik \xc4\x8co\xc4\x8d. Zasedba je leta 1975 pri zalo\xc5\xbebi ZKP RTV Ljubljana izdala single\xc2\xa0\xc2\xbbVse sem dal ti\xc2\xab. Na b-strani singla je iz\xc5\xa1la skladba \xc2\xbbSpet nazaj\xc2\xab. Avtor obeh skladb je bil Pavel Kavec, producent pa je bil De\xc4\x8do \xc5\xbdgur. V isti zasedbi je skupina v Studiu Akademik posnela material za studijski album. Na pobudo izvr\xc5\xa1nega producenta zalo\xc5\xbebe Jugoton, D\xc5\xbeerald Kazaferovi\xc4\x87a, je skupina celoten material posnela \xc5\xa1e enkrat, vendar v Srbohrva\xc5\xa1\xc4\x8dini in dodala \xc5\xa1e dva instrumentala. Kot gostje so pri snemanju sodelovali klaviaturist Andrej Konjajev, ki je sicer igral pri ljubljanski skupini Izvir, tolkalist Miha Vipotnik in beograjski pevec Zlatko Manojlovi\xc4\x87, sicer \xc4\x8dlan skupin Dah in Gordi, ki je odpel skladbo \xc2\xbbSam sam\xc2\xab. Tonski mojster je bil Miro Bevc, snematelj Aco Razbornik, producent pa znova De\xc4\x8do \xc5\xbdgur. Album je iz\xc5\xa1el pod imenom Raskorak jeseni leta 1976 pri Jugotonu._NEWLINE_\xc5\xa0e pred izidom albuma je Kavec znova ostal sam. Dimnik se je namre\xc4\x8d pridru\xc5\xbeil skupini Buldo\xc5\xbeer, Martinec pa je nadaljeval s \xc5\xa1tudijem. Skupina je tako za kratek \xc4\x8das prekinila z delovanjem, Kavec pa se je za kratek \xc4\x8das pridru\xc5\xbeil skupini Boomerang. Po izidu albuma je skupina ponovno za\xc5\xbeivela v \xc4\x8detrti zasedbi, ki sta jo, poleg Kavca, sestavljala \xc5\xa1e basist Igor Bo\xc5\xa1njak in bobnar Zlatko Klun. V tej zasedbi je skupina od\xc5\xa1la na promocijsko turnejo in delovala do leta 1978, ko je prenehala z delovanjem. Trio je ob\xc4\x8dasno nastopil v razli\xc4\x8dnih zasedbah. Med njihovimi najbolj znanimi nastopi tega obdobja je nastop na Gospodarskem razstavi\xc5\xa1\xc4\x8du ob praznovanju 300. radijske oddaje SOS._NEWLINE_Kavec je Oko znova formiral konec 90. let, ko sta \xc4\x8dlana skupine postala basist Ernie Mendillo in bobnar Marko Bertoncelj. Leta 1998 je iz\xc5\xa1el ponatis albuma Raskorak \xc5\xa1e z nekaj dodatnimi posnetki, leta 2001 pa je iz\xc5\xa1el album v \xc5\xbeivo Live December 2000 (Tribute to Jimi Hendrix), ki ga je skupina posnela decembra 2000 na nastopu v klubu Hound Dog."